Qeyd etmək istəyərdim ki, Azərbaycanda turizmlə bağlı çox böyük işlər görülübdür. Cənab Prezidentin rəhbərliyi altında Azərbaycanın hər bir bölgəsində böyük turist mərkəzləri yaradılıbdır. Həm qış turizmi, həm də yay turizmi üçün hər cür şərait var və hesab edirəm ki, bunların sayını getdikcə artırmalıyıq. Hərtərəfli informasiyanı geniş lən dirməliyik və buraya gələn insanların sayı nə qədər çox olacaqsa, ölkəyə bir o qədər də vəsait qoymuş hesab olunacaq. Bu sahədə nazirlik də kifayət qədər işlər aparır. İstər turizm sahəsində, istərsə də mədəniyyət abidələrinin qorunması, saxlanması, təmir olunub yenidən istifadəyə verilməsi sahəsində işlər görülür. O cümlədən müxtəlif kilsələr və dini obyektlər var ki, bunların da hər biri turistlərin diqqətini cəlb edir və onlar orada olmaq istəyirlər. Lakin bir sıra məsələlər var ki, mən hesab edirəm, birbaşa Mədəniyyət və Turizm Nazirliyinin fəaliyyəti ilə bağlı olmasa da, digər strukturların fəaliyyəti ilə bağlıdır. Amma hesab edirəm ki, birlikdə bu məsələnin aradan qaldırılmasına çalışmalıyıq. Birinci növbədə gələn turistlərin kimliyi, doğrudan da, vacib məsələdir. Turist kimi gəlib, çatan kimi buna bir viza verək, gəlsin Azərbaycanda qalsın, elə olmaz. Ciddi şəkildə dəqiqləşdirmə aparılmalıdır. Bu gün dünyada baş verən hadisələrə nəzər salsaq, görərik ki, hansı hadisələr baş verir. Azərbaycan ərazisinə gələn insanların da kimliyi vacib şərtlərdən biridir.